Met die gyselaarsvoorval van die Suid-Afrikaner, Pierre Korkie, wat in Jemen deur Al Kaïda vir ‘n losprys aangehou word, het die kwessie van internasionale terreur weer onder Suid-Afrikaners se aandag gekom. Tog word die Korkie-geval kwalik in die internasionale media genoem, waar die oë van die wêreld op ‘n potensiële terreurgevaar gerig is – die Olimpiese Winterspele wat van 6 tot 23 Februarie in die Russiese stad, Sotsji, aan die Swart See gehou word.
Sedert die gebied veral in die tyd van Catharina die Grote onder Russiese beheer gekom het, het baie etniese Russe hulle daar gaan vestig. Hieronder tel heelwat Kosakke wat grond in ruil vir dienste aan die tsaar ontvang het.
Baie Tsjetsjniërs kan wat voorkoms betref, nie van “gewone” Westerlinge onderskei word nie. Boonop is baie Russies so goed soos enige Rus magtig, en is in skole in die Russiese kultuur opgevoed. In die ruwe terrein van die Kaukasus word grense met gemak oorgesteek, en versmelt hulle maklik binne die Russiese bevolkings. Bykans oral kan hulle steun uit die Islamitiese bevolkings kry, selfs waar die Islam die minderheid is. Hulle kry ook groot steun uit van die gebiede se bevolkings wat elders in die wêreld in diaspora woon.